**Részletes ajánlattételi felhívás**

**Ajánlatkérő:** Kölked KözségKépviselő-testülete

7717 Kölked, II. Lajos utca 12.

**Az ajánlatkérő adószáma:** 15724021-1-02

**Képviselője:** Csomor Tibor polgármester

**A felhívás tárgya: Fás önkormányzati terület kitisztítása és a tűzifa eladása**

**Előzmény:** Kölked Község Képviselő-testülete a 153/2018.(X.16.) számú határozatával döntött arról, hogy az önkormányzati tulajdonú 0454/2 helyrajzi számú területen – a vizslaki szivattyú telephez vezető akácfa sáv –, az E.ON Dél-dunántúli Áramhálózati Zrt. által **biztonsági okokból** **kivágott fákat** értékesíti.

**A felhívás tartalma és a pályázat részletes feltételei:**

* A biztonsági okokból kivágott, földön fekvő fa **becsült** mennyisége: **20-30 erdei köbméter** (1 x 1 x 1,7 m).
* A fa fajtája: cca. **70% akác, 30% kőris.**
* A fa vastagsága **5-25 cm.**
* A pályázó kötelezettsége az az általa 1 méter hosszúra vágott tűzifa berakása 1 méter magasságú rakatba annak céljából, hogy a munka végeztével pontosan mérhető legyen a mennyiség (az egyes rakatok hossza tetszőleges lehet, csak a vágáshossz és a magasság követelmény).
* A fát kitermelés közben is el lehet szállítani. **Az elszállíthatóság feltétele, hogy a nyertes ajánlattevő az aktuálisan felmért fa köbméter és az árajánlatban megadott és szerződésben rögzített ár alapján kiszámított vételárat az Önkormányzat pénztárába befizesse.**
* A már felmért mennyiség teljes elszállításáig a további kitermelés nem folytatható.
* Minden szállítmány után az ajánlati árból kiszámított összeget be kell fizetni a Községháza pénztárába.
* Amennyiben ez nem történik meg, a szállítást addig fel kell függeszteni, amíg az elszállítandó teljes mennyiség után a pályázati árat a nyertes ajánlattevő meg nem fizette.
* A kitermelt fával a nyertes ajánlattevő szabadon rendelkezik.
* A munkaterületen a keletkezett gallyak szabályos elégetése a nyertes ajánlattevő feladata.
* A vitás helyzetek elkerülése érdekében az Ajánlatkérő kiköti, hogy friss vágásfelületű facsonk a talaj közelében nem lehet még akkor sem, ha az E.ON a földtől 0,30-1,00 méter magasságú csonkokat hagyott ott. Ezek leválasztására külön bejárás után lesz lehetőség. Amennyiben mégis keletkezik engedély nélküli új vágásfelület a területen, az a tőátmérő függvényében, utólagosan becsült hosszmérettel és köbözéssel, az ajánlatban tett ár négyszeres értékén kerül megállapításra (pl.: 8.000,-Ft/erdei köbméter ajánlat esetén 32.000,-Ft/erdei köbméter áron).
* A nyertes pályázó a fa kitermelését a tulajdon védelme, a hatályos munka- és tűzvédelmi előírások betartásával, saját felelősségére végezheti. A munka megkezdése előtt, a munka- és tűzvédelemmel, munkavégzéssel kapcsolatos előírások megismerése és tudomásul vétele céljából Kölked Község Önkormányzatának munkavédelmi felelőse által tartott, mindkét fél aláírásával igazolt oktatáson kell részt vennie.
* Az ajánlattételi felhívás induló ára **8.000,-Ft/erdei köbméter,** amely egyben **legalacsonyabb** egységár, és teljesen független a kinyert fa minőségétől (fafajtától, átmérőtől).
* Az 1 métert meghaladó egyedi hosszúságú fa kigyűjtésére is van lehetőség, de az ilyen méretű fának is köbözhető állapotban kell lenni (pl.: kerítésoszlopnak való faanyag 3 méter hosszban).
* A **munka megkezdhető** a felek között létrejött szerződést követően, amelynek tervezett időpontja **2019. március 13.**
* **Az elvárt befejezési határidő**, a teljes területtisztítással együtt **hét naptári hét (49 naptári nap).**
* **Az ajánlatkérő elsődleges döntési szempontja az ajánlati ár, amely legalább 8.000,-Ft/erdei köbméter. Az ajánlattevő természetesen ennél magasabb ajánlatot is tehet.**
* **Nyílt licit eljárásra nem kerül sor.**
* **Azonos értékű legmagasabb ajánlatok esetén előnyt élvez a Kölked Község Önkormányzatánál bejelentett azon vállalkozás, akinek Kölked Község Önkormányzata felé nincs semmilyen mértékű és jellegű adótartozása. Azonos ajánlati ár esetén, minden egyéb esetben a nyertes ajánlattevőt nyilvános sorsolással kell kiválasztani.**
* **Amennyiben a legjobb ajánlatot adó nyertes ajánlattevőnek adótartozása van Kölked Község Önkormányzata felé, úgy a munkák elvégzésére szóló szerződés csak abban az esetben lesz megkötve vele, ha még a szerződés kötést megelőző időpontig az adótartozását az Önkormányzat pénztárában készpénzben befizette, vagy hiteles banki átutalási bizonylattal igazolja annak kiegyenlítését. A kiírás értelmében ez a határidő 2019. március 11. napja. Ha ez nem rendeződik a jelzett határidőig, úgy a szerződés kötésre jogosulttá a második helyen rangsorolt ajánlattevő lép elő.**
* Minden közvetlen- és közvetett költség a nyertes ajánlattevőt terhel (munkabér, üzemanyag, gépköltség, szállítás, az ajánlati ár szerinti vételár stb.).
* Az ajánlatkérőlegalább egy éve kölkedi állandó lakcímmel rendelkező személy ajánlatát veszi figyelembe.
* **Az ajánlatokat a pályázó nevével ellátott, zárt borítékban, legkésőbb 2019. március 11-én, hétfőn 08:00 óráig lehet leadni a Községházán, „Vizslaki út – fakitermelés” címzéssel** Az ajánlat benyújtása az ajánlati felhívásban megfogalmazott elvárások tudomásul vételét is jelenti, amit a pályázó az ajánlatkérő által biztosított formanyomtatvány aláírásával fogad el. Az ajánlatban csak a kért adatokat (név, cím, ajánlati ár, aláírás) kell kitölteni.
* Az ajánlatok bontása: **2019. március 11-én 08 óra 10 perckor.**
* **Az ajánlatok bontása nyilvánosan történik, melyen minden ajánlattevő, vagy annak meghatalmazott képviselője részt vehet.**
* Szerződéskötés: **2019. március 12-én.**

Kölked, 2019. február 27. Kölked Község Képviselő-testülete